### NN 127/2017 (20.12.2017.), Odluka o porezima Općine Sveta Nedelja

Općina Sveta Nedelja

2896

Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« broj 115/16. i 101/17) te članka 32. Statuta Općine Sveta Nedelja (»Službene novine Općine Sveta Nedelja« broj 4/09, 1/13, 2/13. i 6/13) Općinsko vijeće Općine Sveta Nedelja, na sjednici održanoj 13. prosinca 2017. godine, donijelo je

ODLUKU

O POREZIMA OPĆINE SVETA NEDELJA

I. OPĆA ODREDBA

Članak 1.

Ovom se Odlukom utvrđuju vrste poreza koji se uvode za područje Općine Sveta Nedelja, stopa prireza porezu na dohodak i poreza na potrošnju, visina poreza na kuće za odmor te nadležno porezno tijelo za utvrđivanje i naplatu poreza.

II. VRSTE POREZA

Članak 2.

Općina Sveta Nedelja uvodi i njoj pripadaju:

1. prirez porezu na dohodak

2. porez na potrošnju

3. porez na kuće za odmor.

1. Prirez porezu na dohodak

Članak 3.

Prirez porezu na dohodak plaća se po stopi od 6%.

2. Porez na potrošnju

Članak 4.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

3. Porez na kuće za odmor

Članak 5.

Porez na kuće za odmor plaća se 15,00 kuna po jednom četvornom metru korisne površine kuće za odmor.

III. UTVRĐIVANJE I NAPLATA POREZA

Članak 6.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz ove Odluke, osim prireza porezu na dohodak, obavlja Istarska županija, Upravni odjel za proračun i financije, Odsjek za utvrđivanje i naplatu poreza i vlastitih prihoda.

Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda za obavljane poslova iz stavka 1. ovog članka pripada naknada u visini od 5% naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda da naknadu koja pripada Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda obračuna i uplati u Proračun Istarske županije i to do zadnjeg dana u mjesecu za potekli mjesec.

IV. PRIJELAZNE I ZAVRŠNE ODREDBE

Članak 7.

Danom stupanja na snagu ove Odluke prestaje važiti Odluka o općinskim porezima (»Narodne novine«, broj 119/01. i »Službene novine Općine Sveta Nedelja, broj 6/01), Odluka o prirezu porezu na dohodak (»Narodne novine«, broj 107/13. i »Službene novine Općine Sveta Nedelja«, broj 6/13).

Članak 8.

Postupci u svezi s utvrđivanjem i naplatom poreza na potrošnju, poreza na kuće za odmor i poreza na tvrtku ili naziv započeti do dana stupanja na snagu ove Odluke, dovršit će se prema odredbama Odluke o općinskim porezima (»Narodne novine«, broj 119/01. i »Službene novine Općine Sveta Nedelja«, broj 6/01).

Članak 9.

Ova Odluka stupa na snagu osmoga dana od dana objave u »Službenim novinama Općine Sveta Nedelja«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca u kojem je Odluka objavljena u »Narodnim novinama«.

Klasa: 021-05/17-01/008

Urbroj: 2144/03-03-17-12

Nedešćina, 13. prosinca 2017.

Predsjednik
 Općinskog vijeća
 Valter Golja, v. r.